นายกรัฐมนตรี กำชับตำรวจ เดินหน้าปราบปรามแรงงานเถื่อนต่อเนื่อง
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เปิดเผยภายหลังประชุมคณะกรรมการข้าราชการตำรวจ หรือ ก.ตร. ว่า ได้กำชับให้ตำรวจ ร่วมกับฝ่ายความมั่นคง คงมาตรการเข้มในการปราบปรามแรงงานผิดกฎหมายอย่างต่อเนื่อง หลังจากช่วงที่ผ่านมา มีผลการจับกุมจำนวนมาก เพื่อป้องกันการแพร่ระบาดของโรคโควิด-19 พลตำรวจเอก สุวัฒน์ แจ้งยอดสุข ผู้บัญชาการตำรวจแห่งชาติ ยืนยันว่า เจ้าหน้าที่ทั้งตำรวจ ทหารและฝ่ายความมั่นคง สกัดจับแรงงานลักลอบเข้าเมืองผิดกฎหมายอย่างเต็มที่ จึงมีผลการจับกุมจำนวนมากและจากข้อมูลในช่วง 2-3 เดือนที่ผ่านมา พบว่า นายหน้าที่ถูกจับได้ส่วนใหญ่ไม่ใช่คนไทย แต่เชื่อว่า อาจมีคนไทยเกี่ยวข้องด้วย ซึ่งจะมีการขยายผลทุกคดี ให้ถึงนายทุนต่อไป โดยยังไม่มีหลักฐานว่า มีเจ้าหน้าที่รัฐเกี่ยวข้อง